
Melléklet a ……/2009. sz. Képv. test. határozathoz

Közszolgáltatási és Vagyonkezelési szerződés

amely létrejött 

egyrészről; Kiskőrös Város Önkormányzata (székhelye: 6200 Kiskőrös, Petőfi tér 1., képviseli: Domonyi László polgármester, statisztikai számjele: 15338497-7511-321-03), mint az egészségügyi közszolgáltatás biztosítására kötelezett önkormányzat (a továbbiakban: Önkormányzat),

másrészről; a Semmelweis Halasi Kórház Nonprofit Kft. (székhelye: 6400 Kiskunhalas, Dr. Monszpart L. u. 1. képviseli: Dr. Romhányi Zoltán ügyvezető), mint egészségügyi szolgáltató; vagyonkezelő (a továbbiakban: Vagyonkezelő),

együttesen, mint Szerződő Felek között, a mai napon, az alábbi tartalommal:

I.
Előzmények

1./ 
Szerződő felek rögzítik, hogy az Önkormányzat a 2007. július 13-án kelt vagyonkezelési és szolgáltatási szerződéssel a járóbeteg egészségügyi közszolgáltató tevékenység ellátását, 2007. szeptember 1. napjától, határozatlan időre átadta a súlyponti kórházat is működtető Kiskunhalasi Semmelweis Kórház Kht-nak. 2009. augusztus 3-án a Semmelweis Kórház Kft. felszámolására megindult az eljárás és a felszámolást végző Kerszi Zrt. megbízottja a feladatellátás ellehetetlenülése miatt a Szerződést azonnali hatállyal, de legkésőbb 2009. augusztus 31. napjával felmondta. A felszámolás alatt álló Kft. által ellátott egészségügyi közszolgáltatásoknak a 2009. szeptember 1. napjától történő ellátására Kiskunhalas Város Önkormányzata létrehozta a kizárólagos tulajdonában levő Semmelweis Halasi Kórház Nonprofit Kft-t.


Az egészségügyi szolgáltatások folyamatos ellátása érdekében a Halasi Kórház Nonprofit Kft. működési engedélyezési eljárást indított az ÁNTSZ Dél-alföldi Regionális Intézeténél.

2./ 
A helyi önkormányzatokról szóló 1990. évi LXV. törvény 80/A. §-a szerint a Képviselő-testület a helyi önkormányzat tulajdonában lévő korlátozottan forgalomképes és forgalomképes vagyonára az önkormányzati közfeladat átadásához kapcsolódva vagyonkezelői jogot létesíthet. A vagyonkezelői jogot kijelöléssel és ingyenesen szerezheti meg az önkormányzati közfeladatot átvállaló, az önkormányzat vagy több önkormányzat többségi tulajdonában lévő gazdasági társaság, ha a közfeladat ellátását az önkormányzat számára nem üzletszerű vállalkozási tevékenységként végzi.

3./ 
Szerződő felek megállapítják, hogy a Vagyonkezelő a 2. pontban foglalt feltételeknek megfelel, illetve megállapodnak abban, hogy az Önkormányzat jelen szerződésben meghatározott feladat ellátásához a szerződésben meghatározott, az egészségügyi közszolgáltatás ellátását szolgáló vagyonra a Vagyonkezelőnek a …………… számú Képv. test. határozat alapján vagyonkezelői jogot enged.

II.
Vagyonkezelő által ellátandó önkormányzati közfeladatok

1./ 
Vagyonkezelő kötelezettséget vállal arra, hogy a kiskőrösi rendelőintézetben a járóbeteg-szakellátást biztosítja, a lakossággal szemben fennálló ellátási kötelezettséget maradéktalanul teljesíti az alábbiak szerint:

Általános belgyógyászat (szervezeti egység kód : 20107, heti óraszám: 10), általános sebészet (szervezeti egység kód : 20204, heti óraszám: 30) , általános szülészet-nőgyógyászat (szervezeti egység kód : 20404, heti óraszám: 10), általános szemészet (szervezeti egység kód : 20704, heti óraszám: 21), bőr-,nemibeteg gondozás (szervezeti egység kód : G0803, heti óraszám: 5),  labordiagnosztika (szervezeti egység kód : 25014, heti óraszám: 10), általános röntgendiagnosztika (szervezeti egység kód : 25113, heti óraszám: 30), ultrahang ( szervezeti egység kód : 25313, heti óraszám: 15), cytológia, ( szervezeti egység kód : 25442, heti óraszám: 5), általános fül-orr-gégészet (szervezeti egység kód : 20602, heti óraszám: 30), tüdőgyógyászat (szervezeti egység kód : 21902, heti óraszám: 14), tüdőgyógyászat (tüdőgondozás) (szervezeti egység kód : G1903, heti óraszám: 7), elmegyógyászat (szervezeti egység kód : 21803, heti óraszám: 6), reumatológia (szervezeti egység kód : 21403, heti óraszám: 30), onkológia (szervezeti egység kód : 21202, heti óraszám: 13), onkológiai gondozás (szervezeti egység kód : G1202, heti óraszám: 23), pszichiátriai gondozás (szervezeti egység kód : G1802, G1803, heti óraszám: 24, 5), addigtológia (szervezeti egység kód : G1822, heti óraszám: 10), urológia (szervezeti egység kód : 21102, heti óraszám: 5), bőr-és nemibeteg ellátás (szervezeti egység kód : 20803, heti óraszám: 30), ,  pszichológia (szervezeti egység kód : 27101, heti óraszám: 2),  fiziotherápia (szervezeti egység kód : 25704, heti óraszám: 10), gyógytorna (szervezeti egység kód : 27412, heti óraszám: 36). egynapos sebészeti ellátás: általános sebészet (szervezeti egység kód:75810), általános traumatológia (szervezeti egység kód:75811),általános szülészet-nőgyógyászat (szervezeti egység kód:75812),általános fül-orr-gégegyógyászat (szervezeti egység kód:75813), általános szemészet (szervezeti egység kód:75814),urológia (szervezeti egység kód:75816),.

2./ 
Önkormányzat vállalja, hogy az egészségügyi ellátási kötelezettsége körébe tartozó feladatok közül a szerződés aláírásának időpontjában működő szakrendelések fenntartását átadja. 


Vagyonkezelő vállalja, hogy a működéshez szükséges hatósági engedélyeket a jelenleg lekötött kapacitásoknak megfelelően beszerzi és az Országos Egészségbiztosítási Pénztárral a finanszírozási szerződést megköti. Az ellátás folyamatosságának biztosítása érdekében az intézmény tevékenysége akkor kerül megszüntetésre, amikor a Vagyonkezelő már biztosítani tudja a jogszerű működés feltételeit.

3./ 
Az 1. pontban szereplő szolgáltatások körét a Vagyonkezelő, csak az Önkormányzattal történő előzetes egyetértés és jóváhagyás alapján szűkítheti. Vagyonkezelő vállalja, hogy az átadásra-átvételre kerülő  egészségügyi szolgáltatásokat a vonatkozó jogszabályok szerint előírt színvonalon az 1. pontban szereplő heti rendelési óraszám  és jogszabályban előírt személyi és tárgyi, feltételek biztosítása mellett nyújtja.


A meglévő szolgáltatások bővítéséről, valamint új ellátási formák, illetve szolgáltatások bevezetéséről és folyamatos végzéséről a Vagyonkezelő saját hatáskörben, az Önkormányzat véleményének megkérésével jogosult dönteni.

4./ 
Szerződő Felek mindenben együttműködnek annak érdekében, hogy a Vagyonkezelő – a Szerződés alapján – az Országos Egészségbiztosítási Pénztárral a finanszírozási szerződést megkösse. 


Abban az esetben, amennyiben Vagyonkezelő a szükséges hatósági engedélyeket nem szerzi be, illetőleg az Országos Egészségbiztosítási Pénztárral a finanszírozási szerződést nem köti meg  az Önkormányzattal kötött szerződést követő 60 napon belüli időpontig, úgy előzetes értesítést követően a feltételek teljesítésére Önkormányzat további 60 nap póthatáridőt biztosít, melynek eredménytelen elteltét követően Önkormányzat jogosult a megkötött szerződéseket  egyoldalú nyilatkozattal felmondani.

5./ 
A Vagyonkezelő jogosult a szolgáltatások igénybevevőjétől az emeltszintű ellátások esetében – ha ezt jogszabály lehetővé vagy kötelezővé teszi – a közfinanszírozáson túlmenően – pótdíjat, a nem közfinanszírozott ellátások esetében pedig térítési díjat kérni. Az Országos Egészségbiztosítási Pénztár által finanszírozott ellátások a lakosság számára, biztosítási alapon, térítésmentesek. Az emelt szintű ellátások, illetőleg nem közfinanszírozott ellátások nem sérthetik az Önkormányzat átadással átvétellel érintett egészségügyi jelen kötelezettségének ellátását. Emelt szintű ellátások, illetőleg nem közfinanszírozott ellátások nyújtásával kapcsolatos költségek Vagyonkezelőt saját kockázatára terhelik, ezen szolgáltatások végzése érdekében végzett beruházásai ellenértékének megtérítését a szerződés bármilyen jogcímen történő megszűnés esetén nem kérheti, azonban ettől a felek eltérően a későbbiekben megállapodhatnak. 

6./ 
Vagyonkezelő vállalja, hogy jelen szerződés hatálya alatt a működéséhez szükséges jogszabályi feltételeket biztosítja saját költségére.

7./ 
Vagyonkezelő a jelen szerződés tárgyát képező egészségügyi szolgáltatásokat a Szerződés időtartama alatt kizárólagos joggal végzi. Az Önkormányzat kijelenti, hogy az egészségügyi ellátási kötelezettsége körébe tartozó, a háziorvosi alapellátáson kívüli, védőnői, fogászati szakellátás, fogászati alapellátás, ifjúsági egészségügyi szolgáltatás és ügyeleti ellátáson kívüli minden feladatot kizárólag a Vagyonkezelő útján lát el, mással a feladatkörébe tartozó egészségügyi közszolgáltatás ellátására szerződést nem köt, gazdasági Vagyonkezelőt ebből a célból nem alapít, saját Vagyonkezelőt nem tart fenn, más közszolgáltatásért felelős szervvel a feladat közös ellátására nem állapodik meg, társulást ilyen céllal nem hoz létre, kivéve, ha jelen szerződés ettől eltérően rendelkezik. 


Önkormányzat fenntartja magának a jogot, hogy ha a lakosság ellátásának javítása érdekében a jövőben új egészségügyi szolgáltatást kíván nyújtani, felhívja Vagyonkezelőt, hogy 60 napon belül nyilatkozzon, kíván-e ezen további egészségügyi szolgáltatásokra vonatkozóan is Feladat-átadási   Szerződést kötni. Amennyiben a Vagyonkezelő nem köti meg ezen időtartam alatt a további szolgáltatásokra vonatkozó Feladat-átadási Szerződést, úgy az Önkormányzat jogosult ezen szolgáltatások biztosítására harmadik személlyel szerződést kötni, vagy gazdasági társaságot alapítani.

8./ 
A Vagyonkezelő nem ruházhatja tovább a Jelen szerződésben vállalt jogokat és kötelezettségeket, de egyes részfeladatok ellátására alvállalkozókkal  szerződést köthet.

9./ 
Vagyonkezelő az általa használt helyiségeket megtekintett állapotban veszi át, amelyről jegyzőkönyv készül. 

10./ 
Vagyonkezelő köteles jelen szerződés hatályban léte alatt teljeskörű felelősségbiztosítással rendelkezni.

11./ 
Vagyonkezelő kötelezettséget vállal arra, hogy az egészségügyi szolgáltatások ellátásához szükséges – a minimumfeltételeknek megfelelő - szakorvosi és asszisztensi létszámot biztosítja (alkalmazott, megbízási szerződés, helyettesítés). Abban az esetben, amennyiben a megfelelő tárgyi és személyi feltételeket a Vagyonkezelő nem teljesíti és azokat Önkormányzat írásbeli felszólítását követő 30 napon belül sem pótolja, úgy Önkormányzat jogosult az egészségügyi szolgáltatásra megkötött szerződés egyoldalú, azonnali hatályú, rendkívüli felmondás útján történő felmondására, és a szerződést biztosító mellékkötelezettségek azonnali érvényesítésére. 


Vagyonkezelő az egészségügyi feladatokat ellátó szakorvosi rendelők belső szervezetét az önkormányzat véleményének kikérésével és folyamatos tájékoztatása mellett – a jogszabályok és más kötelező szakmai normatívák, valamint jelen Szerződés vonatkozó pontjainak betartásával - szabadon alakíthatja, mindenkor szem előtt tartva az ellátottak érdekeit, és nem sértve az Önkormányzat egészségügyi ellátási kötelezettségeit.

12./ 
Vagyonkezelő kötelezi magát a mindenkori egészségügyi minimumfeltételek szakdolgozókra vonatkozó előírásainak maradéktalan betartására. Ennek érdekében támogatja, illetve maga is tevékenyen segíti munkavállalói szakmai fejlődését.

13./ 
Vagyonkezelő kötelezettséget vállal arra, hogy a Kiskőrösi Rendelőintézetben végzett egészségügyi közfeladata ellátáshoz szükséges munkavállalókat változatlan feltételek mellett továbbfoglalkoztatja.

III.
A vagyonkezelői jog, a vagyonkezeléssel összefüggő kötelezettségek

1./ 
Az Önkormányzat tulajdonában áll a 2656 HRSZ alatt felvett 650,8 m2 alapterületű és természetben a Kiskőrös, Petőfi tér 12.. cím alatti orvosi rendelő megnevezésű ingatlan, és a 2382 HRSZ alatt felvett 391,2 m2 alapterületű és természetben a Kiskőrös, Kossuth L. u. 57. cím alatti orvosi rendelő megnevezésű ingatlan. 


Az ingatlanon található épületeket az Önkormányzat és Vagyonkezelő felleltározzák, állapotukról részletes felmérés készítenek (1. sz. Melléklet). 


A felek megállapodnak, hogy a jelen szerződés aláírásával Vagyonkezelő javára vagyonkezelői jogot alapítanak az Önkormányzat tulajdonában álló, jelen pontban felsorolt, az egészségügyi szolgáltatások végzéséhez szükséges ingatlanokra. A vagyonkezelői jog a vagyonkezelési szerződés megkötésével keletkezik. Az ingatlanra vonatkozó vagyonkezelői jog létrejöttéhez az ingatlan-nyilvántartásba történő bejegyzés is szükséges.


Az Önkormányzat a jelen szerződés aláírásával feltétlen és visszavonhatatlan hozzájárulását adja, hogy a jelen pont szerinti ingatlanokra a SEMMELWEIS HALASI KÓRHÁZ Nonprofit Korlátolt Felelősségű Kft. (6400 Kiskunhalas, Dr. Monszpart L. u. 1.)  javára a vagyonkezelői jog az ingatlan-nyilvántartásba bejegyzésre kerüljön.


Az Önkormányzat kijelenti, hogy az ingatlanok az 1990. évi LXV. törvény és a hatályos önkormányzati rendeletek alapján önkormányzati törzsvagyonnak minősülnek, és a 79. §. (2) bekezdés a b./ pontja szerint korlátozottan forgalomképesek. Az Önkormányzat kijelenti, hogy a jelen szerződésben gyakorolt mértékű rendelkezési jogot a vonatkozó jogszabályok és önkormányzati rendeletek nem zárják ki, azt lehetővé teszik. Az Önkormányzat szavatosságot vállal azért, hogy a jelen pont szerinti ingatlanokon nem áll fenn olyan jog, és nincs olyan követelés, amely a vagyonkezelői jog ingatlan-nyilvántartásba történő korlátozás nélküli bejegyzését kizárja.


A Vagyonkezelő az ingatlanokat kizárólag a jelen szerződésben körülírt feladatok ellátásához használhatja.


A Vagyonkezelő jogosult az ingatlanokban lévő helyiségeket egészségügyi ellátások, illetve az egészségügyi ellátásokat kiegészítő szolgáltatások nyújtása céljából más részére bérbe adni. 


Vagyonkezelő kötelezettséget vállal arra, hogy jelen szerződés bármilyen okból történő megszűnése esetén a vagyonkezelői jog törléséhez szükséges nyilatkozatot ügyvéd által ellenjegyzett okirati formában Önkormányzat felhívását követő 5 napon belül kiadja. 


A harmadik személyek részére történő bérbeadás kizárólag egészségügyi szolgáltatás nyújtása céljából történhet, és nem veszélyeztetheti a jelen szerződésben vállalt egészségügyi közszolgáltatások nyújtását. 


Vagyonkezelő a részére átadásra került Ingatlanok bérbeadása esetén köteles bérlőt tájékoztatni arról, hogy jelen szerződés megszűnése esetén a bérleti szerződés megszűnik. Vagyonkezelő kizárólag jelen szerződés fennállásáig köthet harmadik személyekkel bérleti szerződést. 

2./ 
Az ingatlanok továbbra is az Önkormányzat tulajdonában maradnak, és az Önkormányzat nyilvántartásában, mint saját tulajdonként a vagyonkezelésbe adott eszközök között szerepelnek. A vagyonkezelői jog jogosultja kizárólag a vagyonkezelői jogot, mint vagyoni értékű jogot tartja nyilván. 


Vagyonkezelő jogai gyakorlása során a rendes gazdálkodás szabályai szerint köteles eljárni. A Vagyonkezelő vállalja, hogy a szükséges állagmegóvási, karbantartási munkálatokat saját költségére elvégzi. 


A Vagyonkezelési Szerződés hatályban léte alatt Vagyonkezelő köteles az Ingatlanokra teljeskörű vagyonbiztosítási szerződést kötni és azt a szerződés hatályban léte alatt fenntartani. 

3./ 
Vagyonkezelő kizárólag az önkormányzat előzetes írásbeli hozzájárulásával végezhet beruházásokat, átalakításokat a jelen szerződés tárgyát képező ingatlanokon. A jelen vagyonkezelési szerződés bármilyen jogcímen történő megszűnése esetén Vagyonkezelő az ingatlanokon végzett beruházásainak megtérítését nem kérheti. 

4./ 
Vagyonkezelő köteles a jelen szerződés hatálya alatt a betegellátáshoz használt ingatlanokon a szükséges beruházási és felújítási munkálatokat saját költségén elvégezni olyan mértékben, hogy azok megfeleljenek az egészségügyi ellátások minimum feltételeit szabályozó mindenkor hatályos jogszabályok ingatlanokra vonatkozó rendelkezéseinek és a szakhatósági engedélyben, valamint működési engedélyben megfogalmazottaknak. 

5./ 
Az ingatlanra vonatkozóan elszámolt értékcsökkenést meghaladó, és szükség szerinti mértékben az Önkormányzat a saját tulajdonú ingatlanjainál elvégzi a felújításokat.


Az ingatlanok továbbra is az Önkormányzat tulajdonában maradnak, és az Önkormányzat nyilvántartásában, mint saját tulajdon a vagyonkezelésbe adott eszközök szerepelnek. 

6./ 
Az Önkormányzat a jelen szerződés hatálya alatt nem jogosult a vagyonkezelői jog alatt álló ingatlan részek tulajdonjogának átruházására, és azokat meg nem terhelheti, használatát nem akadályozhatja. 

7./
Önkormányzat jelen szerződés aláírásával visszavonhatatlan hozzájárulását adja, hogy a Vagyonkezelő a vagyonkezelési szerződés fennállásának időtartama alatt az 1. pontban szereplő ingatlanokat, a jelen szerződésben rögzítettek teljesítése érdekében telephelyként használja és azokat cégirataiban fióktelephelyként feltűntesse.

8./ 
A jelen szerződésben rögzített ingatlanok használatával kapcsolatos rezsiköltségek, közüzemi szolgáltatási díjak vagyonkezelőt terhelik.

9./ 
A betegellátáshoz jelenleg használt eszközök, berendezések, ingóságok leltározásra kerülnek. Az átvételre kerülő eszközök listája a vagyonkezelési szerződés mellékletét képezi. 


(2. sz. Melléklet).


Az ingóságok továbbra is az Önkormányzat tulajdonában maradnak és az Önkormányzat nyilvántartásában szerepelnek. Az Önkormányzat a leltárba vett ingókra vonatkozóan a Vagyonkezelő javára vagyonkezelői jogot alapít. 


A Vagyonkezelő az ingókat kizárólag a jelen szerződésben körülírt feladatok ellátásához használhatja. 


A vagyonkezelői jog annak jogosultját jelen szerződés hatályban léte alatt illeti meg. A vagyonkezelői jog megszűnik akkor is, ha a jelen szerződés bármilyen jogcímen megszűnik. 

10./ 
A Vagyonkezelő az Ingóságok használata során a rendes gazdálkodás szabályai szerint köteles eljárni, köteles a szükséges karbantartási, állagmegóvási, felújítási munkákat saját költségére elvégezni. Az ingóságok selejtezése és pótlása - szükség szerint - az Önkormányzattal egyeztetett eljárási rend szerint történik. A jelen szerződés bármely okból történő megszűnése esetén Vagyonkezelő köteles az Önkormányzat részére visszabocsátani az átvett 2. sz. mellékletben írt Ingóságokat, amennyiben azok selejtezésre még nem kerültek. Selejtezés esetén, vagy abban az esetben, amennyiben Vagyonkezelő az Ingóságok használatára nem tart igényt, úgy azt az Önkormányzatnak köteles visszaadni. A Vagyonkezelő ilyen igénye esetén a Vagyonkezelő által vásárolt azon berendezéseket és eszközöket, melyekre vonatkozóan a felek a beszerzést megelőzően ebben megállapodnak, az Önkormányzat a szerződés megszűnéskori forgalmi értéken megvásárolja. Az ingóságokon végzett esetleges felújítások, javítások ellenértékének megtérítését a szerződés bármilyen jogcímen történő megszűnése esetén Vagyonkezelő nem követelheti Önkormányzattól. Vagyonkezelő a szerződés bármilyen jogcímen történő megszűnése esetén az átvételkori állapotban köteles a berendezéseket visszabocsátani Önkormányzat tulajdonába, figyelembe véve a rendeltetésszerű használatból eredő rendes értékcsökkenést. 

11./ 
Vagyonkezelő kötelezettséget vállal, hogy a betegellátáshoz használt berendezések, műszerek, és eszközök a jelen szerződés hatálya alatt folyamatosan megfelelnek az egészségügyi ellátások minimumfeltételeit szabályozó mindenkor hatályos jogszabályok tárgyi feltételekre vonatkozó rendelkezéseinek.

12./ 
Az ingó vagyon pótlása Vagyonkezelő kötelezettsége. Amennyiben az ingó vagyon pótlása a Vagyonkezelő költségére történt, a használatba vett (üzembe állított) új ingó a Vagyonkezelő tulajdonába kerül, és a Vagyonkezelő tartja nyilván, a lecserélt, vagy selejtezett ingóság azonban Önkormányzat részére kell, hogy visszaadásra kerüljön. 

13./
Az Ingóságok vonatkozásában a kárveszély viselés felelőssége a szerződés hatályban léte alatt Vagyonkezelőt terheli. 

14./ 
Szerződést kötő felek megállapodnak abban, hogy jelen szerződés hatályban léte alatt az átvett berendezésekre Vagyonkezelő köteles vagyonbiztosítást kötni, és azt a szerződés hatályban léte alatt fenntartani.

IV.
A szerződés hatálya és megszűnése

1./ 
Jelen szerződés 2009. szeptember 01-től határozatlan időre jön létre. 

2./ 
A szerződés és ezzel a vagyonkezelői jog megszűnik:

· ha a felek azt közös megegyezéssel megszüntetik;

· az adott vagyontárgyra vonatkozóan a vagyontárgy megsemmisülésével;

· a Vagyonkezelő, ill. a vagyonkezelői jog jogosultjának jogutód nélküli megszűnésével.

3./ 
A szerződés megszűntethető rendes felmondással


Indokolási kötelezettség nélkül, a másik félhez intézett írásbeli nyilatkozattal naptári év dec. 31-ére szólóan, hat hónapos felmondási határidő betartásával.

4./ 
A szerződés megszűntethető rendkívüli felmondással 


Az Önkormányzat részéről, amennyiben:

- 
Vagyonkezelő az egészségügyi közszolgáltatások végzéséhez szükséges szakmai, jogszabályi feltételeket nem teljesíti, és írásbeli felszólítást követő 30 napon belül sem orvosolja,

- 
Vagyonkezelő a kezelt vagyonnal a vállalt egészségügyi szakellátási feladatot nem látja el.

- 
Vagyonkezelő a vállalt egészségügyi közszolgáltatásokat a szerződésben rögzített rendelési idő és szakorvosi háttér mellett nem biztosítja, és felszólítást követő 30 napon belül sem orvosolja,

- 
Szakhatóságok által felvett jegyzőkönyvekkel igazoltan az egészségügyi közszolgáltatás színvonala nem megfelelő, avagy a műszaki feltételek nem biztosítottak Vagyonkezelő részéről,

- 
Vagyonkezelő az Önkormányzat által vagyonkezelésbe adott ingatlanokon Önkormányzat hozzájárulása nélkül végez beruházásokat, vagy az ingatlanok, illetőleg eszközök állagát rongálja, mely cselekménye azok átvételkori állapotban ( figyelembe véve a rendeltetésszerű használatból eredő állapotromlást) történő visszaadását veszélyezteti és felhívásra megfelelő biztosítékot  nem nyújt,

-  
Vagyonkezelővel szemben végelszámolás, felszámolási eljárás, csődeljárás indul,

- 
Amennyiben Vagyonkezelő jelen szerződés mellékleteként meghatározott karbantartási, állagmegóvási kötelezettségének, vagy technológiai berendezés ingóságpótlási kötelezettségének nem tesz eleget, és írásbeli felszólítást követő 30 napon belül sem pótolja mulasztását.

- 
Jogszabályváltozásra tekintettel a jelen szerződés nem tartható fenn, és annak módosításáról a felek nem tudnak megállapodni. 

-
a Vagyonkezelő az ingatlanokat és ingókat szándékosan rongálja, a vagyonban kárt okoz;

-
a Vagyonkezelő az államháztartásról szóló 1992. évi XXXVIII. törvény (Áht.) 105/A. 105/B. §-ban foglalt kötelezettségét az Önkormányzati költségvetési és vagyongazdálkodási érdekeket hátrányosan érintő módon megszegi;

-
a Vagyonkezelő, az ellene a szerződéskötés előtt megindult csőd- vagy felszámolási eljárásról az Önkormányzatot nem tájékoztatta, vagy nem tájékoztatja, illetőleg a Vagyonkezelő ellen a vagyonkezelési szerződés  tartama alatt csőd- vagy felszámolási eljárás indul,

-
a Vagyonkezelő adó-, illeték-, vám- vagy társadalombiztosítási járulék tartozása több mint hat hónapja lejárt, és ennek megfizetésére halasztást nem kapott.

-
a pályázati ajánlatban vállaltak határidőre szóló nem teljesítése, amennyiben annak teljesítése az Önkormányzat póthatáridőt (eredeti határidő 1/4 része) is kitűző felhívása ellenére sem valósul meg.

-
Jogszabályban meghatározott egyéb esetben.


 A Vagyonkezelő részéről, amennyiben:

-
az Önkormányzat vagy a Kórház nem biztosítja az ingatlanok és ingók korlátozásmentes használatát,

- 
az Önkormányzat a szerződés tárgyát képező egészségügyi közszolgáltatások kizárólagosságára vonatkozó jogot megsérti,

-
a szerződés megkötése előtt Vagyonkezelő kérésére átadott adatok, vagy információk nem felelnek meg a valóságnak, és ebből eredően Vagyonkezelőt kár érte,

-
az időközben bekövetkezett jogszabályváltozások miatt a jelenlegi szerződés nem tartható fenn és annak módosításáról a felek nem tudtak megállapodni, 

-
Vagyonkezelővel szemben csődeljárás, felszámolási eljárás, vagy végelszámolás indult. 

5./ 
A rendkívüli felmondás közlése előtt a felek egyeztetni kötelesek, amely során a szerződésszegést szenvedő fél köteles ésszerű teljesítési határidőt meghatározni. A rendkívüli felmondás a kitűzött póthatáridő eredménytelen elteltét követően közölhető.


A rendkívüli felmondás – kivéve ha annak oka a vagyonban történő károkozás,  vagy a vállalt önkormányzati feladat el nem látása, mely esetekben a rendkívüli felmondás azonnali hatályú - a felmondás közlését követő második hónap utolsó napjára szólhat azzal, hogy a Vagyonkezelő az átadásig, de legfeljebb a rendkívüli felmondástól számított 120 napig,  biztosítja az egészségügyi szolgáltatások folyamatosságát.

6./ 
Felek a jelen szerződést közös megegyezéssel azonnali hatállyal megszüntethetik, azonban a megszüntetéskor kötelesek megállapodni jelen szerződés szerinti egészségügyi feladatok átadásáról-átvételéről, azok folyamatos biztosításáról. 

7./ 
A vagyonkezelői és szolgáltatási szerződés bármely okból történő megszűnése esetén Vagyonkezelő köteles tulajdonos birtokába visszabocsátani az általa vagyonkezelésbe vett vagyont. A Vagyonkezelő köteles ezen vagyonnak a kezelésbe adása időpontjában fennálló állapotához (értékéhez) viszonyított különbözetével jelen szerződésben foglaltak szerint elszámolni A szerződés bármilyen jogcímen történő megszűnés esetén sem kérheti a Vagyonkezelő az Önkormányzat engedélye nélkül elvégzett beruházások megtérítését.

8./ 
Ha a jelen szerződés a Vagyonkezelőnek felróható okból szűnik meg és emiatt a szakrendelések fenntartása, működtetése veszélybe kerül, a Vagyonkezelő kártérítésre kötelezett. Ebben az esetben a Vagyonkezelő köteles viselni az általa foglalkoztatott munkavállalók munkaviszonyának megszűnésével kapcsolatos költségeket, meg kell fizetnie a szolgáltatás helyreállításának idejére az alkalmazottak munkabér költségeit, a rezsit és további fenntartási költségeket valamint az új szervezet felállításával kapcsolatos jogi költségeket.

V.
Ellenőrzés

1.
Az Önkormányzat Önkormányzati ellenőrzésének feladata a vagyonkezelésbe adott önkormányzati vagyonnal való gazdálkodás vizsgálata, ennek keretében annak ellenőrzése, hogy a Vagyonkezelő az átadott vagyon kezelését az Áht.-ban, az Ötv.-ben, valamint jelen vagyonhasznosítási szerződésben foglaltaknak megfelelően végzi-e. Az ellenőrzés kiterjed továbbá a feltárt hiányosságok megszüntetésére irányuló intézkedés kezdeményezésére. 


A Vagyonkezelő vagyonkezelése során az Áht. 105/A.-105/B. §-oknak megfelelően, az Önkormányzat költségvetési és vagyongazdálkodási érdekeinek megfelelően kell eljárnia, mely érdekekről az Önkormányzat a Vagyonkezelőt előzetesen – az érdekeknek megfelelő magatartás kifejtéséhez szükséges ésszerű határidőn belül  –  tájékoztatni köteles.

2.
Az 1. pont szerinti ellenőrzést az Önkormányzat Pénzügyi Bizottsága, illetőleg az Önkormányzat belső ellenőrzését ellátó személy vagy szervezet (továbbiakban: Ellenőr) végzi. A Vagyonkezelő az ellenőrzést köteles tűrni. Az ellenőrzés érdekében kötelezhető minden közérdekből nyilvános adat, valamint – a személyes adatok védelméről és a közérdekű adatok nyilvánosságáról szóló törvény rendelkezéseit nem sértő – az önkormányzati vagyonra és vagyonkezelésre vonatkozó adat szolgáltatására és okirat bemutatására.

3.
Az ellenőrzés során az Ellenőr jogosult:

a)
a vagyonhasznosítási szerződés tárgyát képező ingatlanba a Vagyonkezelő érdekeinek tiszteletben tartása mellett belépni;

b)
a Önkormányzati ellenőrzéshez szükséges iratokba és más dokumentumokba,  elektronikus adathordozón tárolt adatokba stb. – külön jogszabályban meghatározott adat-és titokvédelmi előírások betartásával – betekinteni, azokról másolatot, kivonatot készíteni;

c)
a Vagyonkezelő vezetőjétől képviselőjétől, alkalmazottjától írásban vagy szóban információt kérni.

4.
Az 1. pontban meghatározott ellenőrzést évente legalább egyszer el kell végezni. Az Önkormányzat indokolt esetben soron kívüli ellenőrzést is elrendelhet.

5. A Vagyonkezelőnek a kezelt vagyonra vonatkozóan adatjelentési kötelezettsége van. A vagyonkezelő negyedévente, a negyedévet követő hónap 15. napjáig adatot szolgálat a tárgyi eszközök után elszámolt értékcsökkenés összegéről; havonta írásban tájékozatja az önkormányzatot a betegforgalmi adatokról az OEP finanszírozási elszámolás megküldésével, évente egyszer, a tárgyévet követő év február 15-éig köteles a vagyonkezelésbe vett ingatlanok és egyéb vagyoni eszközök állapotának tárgyévi változásairól az Önkormányzat jegyzője által meghatározott módon és formában adatot szolgáltatni. A Vagyonkezelő vállalja, hogy a Kiskőrösi Rendelőintézetre vonatkozó OEP finanszírozási szerződést, és annak jövőbeni módosításait ezen szerződések hatályba lépését követő 14 napon belül megküldi az Önkormányzatnak.

6.
Amennyiben jelen szerződés az Önkormányzat jogszerű rendkívüli felmondása folytán szűnik meg, a Vagyonkezelő köteles kötbér jogcímén megfizetni a Vagyonkezelő Kiskőrösi Rendelőintézetre vonatkozó, a rendkívüli felmondás időpontját megelőző teljes naptári évre eső árbevétele 10%-nak megfelelő összeget. Vagyonkezelő köteles hibás teljesítési kötbérként ugyanezen összeget megfizetni, amennyiben a jelen szerződésben rögzített, rendkívüli felmondásra okot adó körülmény bekövetkezik és az Önkormányzat a jogszerű rendkívüli felmondás intézményével a szerződés megszűntetésére vonatkozóan nem élt.

VI.
Vegyes rendelkezések

1./ 
Vagyonkezelő nyilatkozik, hogy a szerződés aláírása előtt Önkormányzat az általa kért valamennyi gazdasági információt átadta, minden olyan kérdésre megfelelő választ adott, mely kérdések megválaszolása Vagyonkezelő szerint a szerződés aláírásához szükséges. Önkormányzat megfelelően tájékoztatta Vagyonkezelőt az átadásra kerülő ingatlanok állapotáról, állagáról, az átadásra kerülő eszközökről, berendezésekről. Vagyonkezelő a szerződések aláírását követően nem hivatkozhat olyan tényre, adatra, információra, mely Önkormányzat részéről nem került átadásra. Vagyonkezelő kizárólag abban az esetben élhet kifogással, amennyiben az Önkormányzat által szolgáltatott adatok, információk nem voltak valóságnak megfelelőek, Önkormányzat szándékosan félrevezette Vagyonkezelőt és ebből eredően Vagyonkezelőt kár érte. 

2./ 
A Szerződés közös megegyezéssel módosítható. A módosítási javaslatot a kezdeményező fél írásban köteles eljuttatni a szerződött partnereknek, akiknek 30 naptári nap áll rendelkezésükre a módosítási javaslat véleményezésére.

3./ 
A vagyonkezelői jog jogosultját megilletik a tulajdonos jogai és terhelik a tulajdonos kötelezettségei – ideértve a számvitelről szóló 2000. C. törvény szerinti könyvvezetési és beszámoló-készítési kötelezettséget is – azzal, hogy a vagyont nem idegenítheti el, továbbá nem terhelheti meg, és a vagyonkezelői jogot harmadik személyre nem ruházhatja át. A Vagyonkezelő nem ruházhatja tovább a vállalt jogokat és kötelezettségeket, de egyes részfeladatok ellátására alvállalkozókkal szerződést köthet az Önkormányzat tájékoztatása mellett.

4./ 
A Vagyonkezelő a vagyonkezelői jog jogosultja útján köteles viselni a vagyonhoz kapcsolódó terheket, teljesíteni az önkormányzati vagyonnal kapcsolatos nyilvántartási és adatjelen kötelezettséget, a vagyonkezelésbe vett vagyon után elszámolt és a bevételekben megtérülő értékcsökkenés összegének felhasználásáról évente elszámolni, teljesíteni a vagyonkezelési szerződésben vállalt, illetve jogszabály alapján fennálló egyéb kötelezettségeket.

5./ 
A Vagyonkezelő a vagyonkezelése alatt álló önkormányzati vagyonnal rendeltetésszerűen, az általában elvárható gondossággal köteles gazdálkodni. Az e kötelezettsége megszegésével okozott kárért az önkormányzatnak a polgári jog általános szabályai szerint tartozik felelősséggel.

6./ 
A Vagyonkezelőt terhelik a vagyon üzemeltetésével kapcsolatos kiadások. Vagyonkezelő köteles az üzemeltetéssel összefüggő valamennyi közüzemi szolgáltatóval (elektromos művek, gáz, stb…) a szükséges szerződéseket megkötni, melynek teljesítése érdekében Önkormányzat együttműködni köteles. Amennyiben bármely szolgáltatóval való szerződéskötés késedelmet szenved, úgy az üzemeltetéssel kapcsolatos un. „rezsi” költségeket Önkormányzat Vagyonkezelő részére továbbszámlázza, melyet Vagyonkezelő 8 napon belüli átutalással köteles megfizetni.
7./ 
Vagyonkezelő vállalja, hogy az egészségügyi közszolgáltatások végzéséhez szükséges feltételek megteremtéséhez és fenntartásához szükséges átalakításokat, beruházásokat saját költségén elvégzi, illetőleg saját költségén köteles gondoskodni az ingatlanok és átvett eszközök állagának megóvásáról.

8./ 
Vagyonkezelő a vagyonkezelői jog jogosultja útján a vagyon felújításáról, pótlólagos beruházásáról legalább a vagyoni eszközök elszámolt értékcsökkenésének megfelelő mértékben köteles gondoskodni, illetőleg e célokra értékcsökkenésének megfelelő mértékben tartalékot képezni. A kezelt vagyonnal összefüggő ezen hosszú lejáratú kötelezettségtől a bevételekben meg nem térülő elszámolt értékcsökkenésnek megfelelő összeg erejéig az Önkormányzat a 7. pont figyelembevételével eltekint feltéve, hogy a Vagyonkezelő olyan közfeladatot lát el (olyan közfeladat ellátását biztosítja a vagyonnal), amely után bevételének több mint fele az államháztartás valamely alrendszeréből származik. Ez esetben a jelen pont szerinti kötelezettség a bevételekben megtérülő értékcsökkenés összegéig áll fenn. A Vagyonkezelő köteles a vagyonkezelésbe vett vagyon után elszámolt és a bevételekben megtérülő értékcsökkenés összegének felhasználásáról évente egyszer, a VII. 5. pontjának megfelelően elszámolni.

9./
A Vagyonkezelő a vagyonkezelésébe vett vagyon használatából, működtetéséből származó bevételeit, illetve közvetlen ráfordításait elkülönítetten köteles nyilvántartani oly módon, hogy az a saját vagyonnal folytatott vállalkozási tevékenységéből származó bevételeitől, illetve költségeitől és ráfordításaitól egyértelműen elhatárolható legyen. Ha a vagyonkezelő a tevékenységét a vagyonkezelésbe vett és saját eszközökkel együttesen végzi, akkor a használatból, működtetésből származó bevételeit, közvetlen költségeit és ráfordításait megfelelően köteles elkülöníteni. 

10./
A Vagyonkezelő a vagyonkezelésbe vett vagyon eszközei után elszámolt és a 9. pont szerint elkülönítetten nyilvántartott értékcsökkenésnek megfelelő összeget a 8. pont figyelembe vételével jelen szerződés szerint, a vagyonkezelésbe vett vagyon pótlására, bővítésére, a kezelt vagyon felújítására fordítja. 

11./ 
A vagyonkezelői jog átadása nem keletkeztet a közfeladat ellátásával összefüggésben a Vagyonkezelő részéről támogatási igényt az Önkormányzat irányában. 

12./ 
Jelen Szerződésben nem szabályozott kérdésekben a Polgári Törvénykönyv, az Államháztartásról szóló 1992. évi XXXVIII. törvény, az önkormányzatokról szóló 1990. évi LXV. törvény,  Kiskőrös Város Önkormányzata Képviselőtestületének az önkormányzati vagyonról, vagyon hasznosításáról szóló 13/1992. (VII. 8.) önk. rendelete és más vonatkozó jogszabályok a rendelkezései az irányadóak.

13./ 
A Szerződő Felek jelen Szerződés teljesítéséből eredő vitáikat békés egyeztetés útján kísérelik meg rendezni, s amennyiben ez nem jár sikerrel, úgy a peres eljárásra a Vagyonkezelő székhelye szerint hatáskörrel és illetékességgel rendelkező bíróság jár el.

14./ 
A Szerződő Felek kijelentik, hogy jelen Szerződést – aláírását megelőzően – mindkét fél részéről, az arra illetékes, Önkormányzati jogokat gyakorló döntéshozó testület jóváhagyta.

s
15./ 
A Szerződő Felek jelen Szerződést, mint akaratukkal mindenben megegyezőt, együttes értelmezés után, jóváhagyólag aláírták.

Kiskőrös, 2009. augusztus „  ”.


_______________________
_______________________


Domonyi László
Dr. Romhányi Zoltán


polgármester
ügyvezető

